**Kiekvienos savaitės dienos maldos, apmąstant ateinančio sekmadienio Evangeliją**

**nuo sausio 27 d. pirmadienio iki vasario 2 d. sekmadienio, 2020**

**►link VIEŠPATIES PAAUKOJIMO šventės**

** Kaip melstis viltingai (1/4)**

**Žvelgdamas aukštyn**: pakelsiu akis ir rankas į dangų, pažvelgsiu į medžių kamieną, kuris stiebiasi lyg norėtų paliesti debesis, kontempliuosiu bokštus, aukštus pastatus ir kitus „dangoraižius“, seksiu paukščius, kurie sklando ir nubrėžia nematomą kelią. Atsigręšiu į Tą, kuris sėdi aukštybėse, į plačių erdvių Dievą ir į tolimus horizontus, stengsiuosi pajausti savyje šį begalybės troškimą.

 **Namie**

Niekada nėra lengva eiti į susitikimą su senais žmonėmis, ypač į specialius namus, kur gyvena žmonės, visiškai priklausomi nuo kitų. Šis „ilgo amžiaus“ laikas nėra svarbiausia, apie ką mąstome vaikščiodami su šeima ar draugais. Tačiau kokia gera tema kiekvieno mūsų evangelizacijai! Šiems priklausomiems žmonėms, kaip ir Kūdikėliui Jėzui, reikia kitų, kad galėtų išgyventi. Jie priklausomi nuo kitų gerumo, nuo laiko, kai kas nors prie jų prisidės, nuo tų, kurie turės kantrybės. Šie žmonės priklauso nuo meilės, kuri jiems skiriama. Juos aplankius, šviesa suspindi jų ir mūsų akyse. Ir Kristus yra netoliese.

**Melstis pasaulio širdyje su popiežiumi Pranciškumi**

Melskimės, kad būtų išgirstas mūsų brolių ir seserų migrantų, nusikalstamos prekybos aukų, balsas ir į jį būtų atsižvelgta.

**„Mano akys išvydo išgelbėjimą“** Lk 2, 30

 

**Šviesa, kuri pasirodo**

Simeonas – senas žmogus. Bet jo akių laikas neišsekina. Šventosios Dvasios nuvestas į šventyklą, jis tarp žmonių, kurie ateina ir išeina, moka atpažinti Tą, kurio nekantriai laukia: Viešpatį Mesiją.

Stebina: tai nėra nei suaugęs žmogus, nei šventyklos kunigas! Kas yra Mesijas? Kūdikis, kurį atneša tėvai! Reikėjo, kad seno žmogaus akys būtų išsaugoję visą jaunystę ir pajėgumą žavėtis.

Jėzaus Paaukojimo šventykloje šventė, Grabnyčios, yra šviesos šventė: Kristus ką tik gimė. Jis visai mažas, bet senolio akys Jame buvo pajėgios atpažinti šviesą, pasirodžiusią visam pasauliui.

Šią savaitę atjauninkime savo akis: tegu jos mums vėl suteikia šį žvilgsnį, pajėgų atskirti skaisčią Dievo šviesą Tame, kuris yra mažas, bet augs.

 Thierry Lamboley, jėzuitas

**Nuo sausio 27 d. pirmadienio iki vasario 2 d. sekmadienio, 2020**

**►link VIEŠPATIES PAAUKOJIMO šventės**

**Evangelija pagal šventąjį Matą (Mt 4, 12-17, 18- 23)**

|  |
| --- |
|  Pasibaigus Mozės Įstatymo numatytoms apsivalymo dienoms, Juozapas ir Marija nunešė kūdikį į Jeruzalę paaukoti Viešpačiui, – kaip parašyta Viešpaties Įstatyme: „Kiekvienas pirmgimis berniukas bus pašvęstas Viešpačiui“, – ir duoti auką, kaip pasakyta Viešpaties Įstatyme: „Porą purplelių arba du balandžiukus“. Jeruzalėje gyveno žmogus, vardu Simeonas. Jis buvo teisus ir dievobaimingas vyras, laukiantis Izraelio paguodos, ir Šventoji Dvasia buvo su juo. Jam buvo Šventosios Dvasios apreikšta, kad jis nemirsiąs, kol pamatysiąs Viešpaties Mesiją. Šventosios Dvasios paragintas, jis atėjo dabar į šventyklą. Įnešant gimdytojams kūdikį Jėzų, kad pasielgtų, kaip Įstatymas reikalauja, Simeonas jį paėmė į rankas, šlovino Dievą ir sakė: „Dabar gali, Valdove, kaip buvai žadėjęs, leisti savo tarnui ramiai iškeliauti, nes mano akys išvydo tavo išgelbėjimą, kurį tu parengei visų tautų akivaizdoje: šviesą pagonims apšviesti ir tavosios Izraelio tautos garbę“. Kūdikio tėvas ir motina stebėjosi tuo, kas buvo apie jį kalbama. O Simeonas palaimino juos ir tarė motinai Marijai: „Štai šis skirtas daugelio Izraelyje nupuolimui ir atsikėlimui. Jis bus prieštaravimo ženklas, – ir tavo pačios sielą pervers kalavijas, – kad būtų atskleistos daugelio širdžių mintys“. Ten buvo ir pranašė Ona, Fanuelio duktė iš Asero giminės. Ji buvo visiškai susenusi. Po mergystės ji išgyveno septynerius metus su vyru, o paskui našlaudama sulaukė aštuoniasdešimt ketverių metų. Ji nesitraukdavo iš šventyklos, tarnaudama Dievui per dienas ir naktis pasninkais bei maldomis. Ir ji, tuo pat metu priėjusi, šlovino Dievą ir kalbėjo apie kūdikį visiems, kurie laukė Jeruzalės išvadavimo. Atlikę visa, ko reikalavo Viešpaties Įstatymas, jie sugrįžo į Galilėją, į savo miestą Nazaretą. Vaikelis augo ir stiprėjo; jis darėsi pilnas išminties ir Dievo malonė buvo su juo.  |

**Pirmadienis 27 d. Paaukoti Viešpačiui**

Juozapas ir Marija nori paaukoti savo sūnų Viešpačiui. Lukas patikslina „kaip parašyta Viešpaties Įstatyme“: iš tikrųjų evangelistas čia sudeda du žydų papročius: motinos apsivalymą po gimdymo ir vaiko paaukojimą; tačiau šis gestas daug ką byloja. Tėvai vaikelyje nori atpažinti Dievo dovaną. Paaukodami savo kūdikį Viešpačiui, jie iš anksto atsisako savo teisių į Jį. Jie savo kūdikyje jau mato žmogų, kuris taps savarankiškas. *Viešpatie, leisk man kiekviename žmoguje pamatyti Tavo sūnų, Tavo dukrą ir nenorėti nė vieno pasisavinti.*

**Antradienis 28 d. Vargšų auka**

Juozapą mėgstama vaizduoti su dviem purpleliais ar dviem mažais balandžiais; pagal Įstatymą tokia buvo vargšų auka; turtingieji aukojo avinėlį. Dievas tapo Kūnu mažoje tautoje, paprastoje šeimoje. Žvelgsiu į Juozapą, į šį Galilėjos dailidę, Dievo Sūnaus vadinamą „Tėte“, ateinantį į šventyklą su dviem paukščiais rankose. Ką man tai kalba apie Dievą? *Viešpatie, išmokyk mane Tave pažinti, padedant patiems neturtingiausiems.*

**Trečiadienis 29 d. Tyliu balsu**

Simeonas nori gyventi, kreipdamas dėmesį į tai, ką jam įkvepia Šventoji Dvasia. Jis rimtai priima dvasinius Viešpaties impulsus. Tačiau jam, kaip ir mums, Jis kalba tyliai. Kaip žinoti, kas ateina iš Tavęs, Viešpatie, Tu kalbi taip švelniai! Tokį iššūkį mums meta laisvė: pirmiausiai pasistenkime išgirsti Žodį vienam ir bažnyčioje, Biblijoje ir savo gyvenime, paskui nors ir apgraibomis nuspręsti, kaip kuo labiau galėtume prisiartinti prie Viešpaties valios. *Viešpatie, mokyk mane atpažinti Tavo balsą.*

**Ketvirtadienis 30 d. Nieko nematyti**

Simeonui buvo pažadėta, jog jis pamatys Kristų, ir jis Jį atpažįsta Kūdikyje. Jis norėtų pamatyti medį, Viešpats jam parodo sėklą, ir to pakanka jo džiaugsmui. Jis ima giedoti „mano akys išvydo tavo išgelbėjimą“, nors jis, jei gerai pamąstytume, nematė didelių dalykų: tik tėtį, jauną mamą, paprastą kūdikį. *Viešpatie, duok man Simeono tikėjimo akis, kad matyčiau tai, kas iš tikrųjų vertinga, o ne galią ir didybę.*

**Penktadienis 31 d. Jo rankose**

Labai jauna motina įeina į šventyklą su savo kūdikiu; Jis dar neturi nei dviejų mėnesių, ir štai prisiartina nepažįstamas žmogus. Tas gali ją išgąsdinti; bet Marija leidžia Simeonui paimti naujagimį į rankas. Žvelgsiu į šiuos momentus: galbūt tada jis atsigręžia į Šventų Švenčiausią vietą; galbūt užlipa šventyklos laipteliais su kūdikiu, galbūt iškelia kūdikį link dangaus ir ima giedoti: „Dabar gali, Valdove“. *Viešpatie, leisk man skonėtis šios malonės akimirka.*

**Šeštadienis 1 d. Visos tautos**

Simeonas laukė Izraelio paguodos, ir štai pamatęs Kūdikį, jis gieda: ne tik Izraelis, bet visos tautos bus išgelbėtos. Sutikęs Jėzų, dar visai vaiką, patyręs švelnų Dievo būdą apsigyventi žemėje, Simeonas suvokia, jog Dievas negali apsiriboti viena tauta; Jo šviesa skirta visiems žmonėms. *Viešpatie, dalykis su manimi savo troškimu išgelbėti visus vyrus ir visas moteris.*

**Sekmadienis 2 d. Šviesa**

Šiandieną daugelyje bažnyčių Mišios prasideda šviesos procesija, prisimenant Simeono žodžius: Jėzus yra šviesa tautoms. Jėzus yra švyturys, kuris iš tolo jūroje parodo uosto kryptį, kad laivai išvengtų pavojaus. Jėzus yra saulė, kuri širdyje sutirpdo žiemos šaltį. Jėzus yra žibintas, kuris apšviečia mūsų vidų, jei jo nepaslepiame po uždanga. Bet visos šios šviesos įsižiebia nuo paprastos kibirkšties; virpantis procesijos žvakių spindėjimas šiandien kalba tuo pat metu apie mūsų tikėjimo šilumą ir apie jo trapumą. Dalykimės savo liepsna; jei mūsų žvakės užgęstų, kito žmogaus šviesa galės padėti jas uždegti.

**Asmeniniai užrašai, maldos intencijos ..........................................................................................................................................................................................................................................................................................................................**.**....................................................................................................……………………………………………………….....................................................................................................................................................................................................................................................................................................**

(Parengta pagal Šv. Ignaco Lojolos dvasingumo bendruomenės leidinį: www.versdimanche.com)